Folketing
2005-06-07

Vi ser også, at det ikke altid er sådan, at det bliver håndhævet, men at man har fået den fornemmelse, at det i virkeligheden ikke bunder i manglende vilje, men manglende viden. Derfor bemærkede jeg også, at justitsministeren er indstillet på at lave en vejledning, sådan at vi kan få den nødvendige viden ud til bedrifterne og på den måde sikre, at reglerne bliver overholdt. For naturligvis skal de det. Så er der hensynet til pladsen. Der mener vi naturligvis i Det Konservative Folkeparti, at det er helt uacceptabelt, at grise ikke kan bevæge sig i stalden, at de ikke kan vende rundt og ikke har den plads, de skal have. Personligt går jeg også meget op i, at de dyr, jeg spiser, har haft ordentlige forhold, og sætter derfor utrolig meget pris på den mulighed, vi forbrugere heldigvis har for at købe økologisk, at tage det valg og give de kroner ekstra, som det koster, at dyrene har haft det ordentligt.